## L’Institut Valencià de Cultura presenta la seua nova programació didàctica dirigida als centres educatius de Castelló

*** Teatre, música, circ o tallers són algunes de les propostes que acullen els espais de l’IVC en sessions especials per a escolars
* El programa oferix algunes activitats gratuïtes i altres amb un preu màxim de dos euros per estudiant**

L’Institut Valencià de Cultura (IVC) presenta una nova programació didàctica per al curs 2025/2026 a Castelló, amb una àmplia oferta d’arts escèniques, música i arts plàstiques, dirigida a l’alumnat de totes les edats. L’objectiu és acostar la cultura a les aules i fomentar experiències educatives de qualitat, a través del teatre, el circ, la dansa, la música i les arts visuals.

La delegada territorial de l’IVC a Castelló, Nuria Felip, ha assenyalat que és fonamental “incloure la cultura en la formació educativa i amb estes activitats aconseguim que el públic infantil entre, en moltes ocasions, en un teatre, un museu o un auditori per primera vegada”.

Felip ha destacat que les activitats, algunes d’accés lliure i altres amb un preu màxim de dos euros, “s’han programat fent prevaldre la qualitat i en sessions específiques per als centres educatius”, i ha recordat que els col·legis interessats han de posar-se en contacte amb l’IVC per a fer reserva de places.

La temporada didàctica s’inicia en el Teatre Principal de Castelló, el 10 d’octubre, amb ‘Llar’ de Federico Menini, una proposta de circ i teatre que ha rebut nombrosos reconeixements. A continuació, arribaran ‘¡Soy salvaje!’ de La Maquiné; ‘Un instant de bellesa’, d’Escena Erasmus, i ‘Ambulant’, de La FAM Produccions, un espectacle guardonat amb diversos premis nacionals.

Per la seua banda, l’Auditori de Castelló unix música i teatre en la seua programació dirigida als centres escolars. Durant este trimestre s’oferirà ‘Mythos’, d’Abraham Cupeiro, i l’Orquestra Simfònica de Castelló ha preparat un concert en el qual es recuperen instruments ancestrals en un viatge sonor.

Així mateix, el Museu de Belles Arts de Castelló oferirà tallers i visites guiades. Destaquen activitats com ara ‘Llegir un quadro, mirar un àlbum’, ‘Com sona la ceràmica?’, Taller de Segells, ‘Prehistòrics tecnològics’, ‘Els taulells simètrics’ o ‘Museu sonor’.

A més, posa en marxa tallers de gravat o la Biblioteca Itinerant, una iniciativa per a fomentar la lectura d’art i cultura contemporània entre xiquets i adolescents.

L’agenda didàctica de l’Espai d’Art Contemporani de Castelló està protagonitzada, l’últim trimestre de l’any, per visites guiades i tallers participatius a l’exposició ‘Off Voices’, de Candice Breitz. Una de les activitats és ‘Veus prestades’, una visita i taller que combina arts plàstiques, art contemporani i audiovisuals.

L’Institut Valencià de Cultura, a més d’organitzar estes sessions especials dirigides a centres escolars, posa a la disposició la majoria d’estos espectacles per al públic general en diferents dates i horaris. La programació completa es pot consultar en la [web de l’IVC](https://ivc.gva.es/val/ivc-val).

Fecha: 28/09/2025